section_heading: Opis
paragraph_text: Jezero je udaljeno od samog centra naselja Sigetec južno oko 1 km. Jezero Loka1 je produbljeno staro korito potoka Gliboki nastalo iskopom šljunka i pijeska. Jezero se opskrbljuje vodom podzemno iz rijeke Drave i potoka Gliboki. Oko jezera iza rijetkog raslinja i šikare su poljoprivredne površine, livade i šumarci. Uz obalu ima trske, rogoza, šaša i drugog močvarnog bilja. Dno jezera je šljunkovito i muljevito, većim dijelom pod vodenom travom i trulim lišćem. Voda nije neke veće bistrine ali se ne može reći da je mutna. Sjeverna obala je uređena za ribolovna takmičenja s nekoliko desetaka označenih ribičkih mjesta. Jezero se poribljava i bogato je nekim uobičajenim ribljim vrstama za ovo područje: posebno šaran (divlji/vretenasti i ribnjački/bezljuskaš), amur, obični grgeč, tolstolobik (bijeli/sivi glavaš), smuđ?, som?, štuka, linjak i ostala sitnija riba (unesene-alohtone invazivne vrste patuljasti som-američki som i sunčanica i koje obitavaju u ovom području -autohtone vrste crvenperka, žutooka-bodorka, bjelica-uklija i dr.). Na jezeru Loka 1 vrijedi sistem “Ulovi i pusti C&R“ za sve vrste riba (osim za invazivne alohtone vrste?) a ribolov grabežljivaca dozvoljen je samo umjetnim mamcima (varalicom). Na jezeru je zabranjena upotreba čamaca.